บลจ.ทหารไทยขายกองทุนน้ำมัน
บลจ.ทหารไทย ออกกองทุนน้องใหม่ &#8220;กองทุนน้ำมัน&#8221; ตอบรับมุมมองราคาน้ำมันในตลาดที่สูงขึ้น จองซื้อในงาน Money Expo 2010 รับโปรโมชั่นสุดพิเศษ
30 เม.ย. 2553

บลจ.ทหารไทย ออกกองทุนน้องใหม่ “กองทุนน้ำมัน” ตอบรับมุมมองราคาน้ำมันในตลาดที่สูงขึ้น จองซื้อในงาน Money Expo 2010 รับโปรโมชั่นสุดพิเศษ
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุนทหารไทย เปิดเผยว่า  ในปี 2553 นี้ บริษัทได้วางแผนในการพัฒนาและสรรหาผลิตภัณฑ์ใหม่ๆ มาเพื่อตอบสนองความต้องการที่เพิ่มขึ้นของผู้ลงทุน เช่น กองทุนเปิดทหารไทยธนพลัส และ กองทุนเปิดทหารไทยธนไพศาล ที่จะช่วยเติมเต็มทางเลือกที่แตกต่างของช่วงอัตราผลตอบแทนและความเสี่ยงของการลงทุนในตราสารหนี้ ที่นอกเหนือไปจาก กองทุนเปิดทหารไทย ธนบดี ธนรัฐ และธนวัฒน์ ที่ผู้ลงทุนคุ้นเคยกันอยู่แล้ว ซึ่งทำให้มียอดมูลค่าทรัพย์สินสุทธิเติบโตถึง 10 เท่า จากยอดจอซื้อหน่วยลงทุนภายในระยะเวลา 3 เดือน
สำหรับงาน Money Expo ที่จะมีขึ้นในวันที่ 6-9 พ.ค.นี้ บริษัทก็ยังคงเดินหน้าเปิดกองทุนน้องใหม่เพื่อต้อนรับผู้ลงทุนทั่วไปที่จะมาร่วมงาน Money Expo ด้วย “กองทุนเปิด ทหารไทย ออยล์ฟันด์” ซึ่งเป็นกองทุนที่เน้นลงทุนใน Power Shares DB Oil Fund กองทุนนี้เป็น Exchange-traded fund หรือ ETF ที่เน้นลงทุนให้ได้ผลตอบแทนใกล้เคียงกับผลตอบแทนของดัชนี Deutsche Bank Liquid Commodity Index – Optimum Yield Crude Oil Excess Return ซึ่งเป็นดัชนีที่มุ่งสะท้อนการเปลี่ยนแปลงของมูลค่าน้ำมันดิบ West Texas Intermediate (WTI) โดยมีทุนจดทะเบียน 1,000 ล้านบาท กองทุนเปิด ทหารไทย ออยล์ฟันด์ จะทำการเปิดเสนอขายหน่วยลงทุนครั้งแรกในช่วงวันที่ 6 – 12 พ.ค.2553
นายสมจินต์ กล่าวว่า  บลจ. ทหารไทย จะเริ่มขาย กองทุนเปิด ทหารไทย ออยล์ฟันด์ ในช่วงงาน Money Expo 2010 ในวันที่ 6-9 พ.ค.2553  แม้ว่ายังมีวิกฤติทางการเมืองในประเทศซึ่งอาจจะกระทบต่อยอดขายโดยรวม แต่เนื่องจากเศรษฐกิจโลกโดยรวมเริ่มมีการปรับตัวดีขึ้นอย่างชัดเจน ภาคการผลิตโดยรวมปรับตัวดีขึ้นมาก ส่งผลให้เราคาดการณ์ว่าความต้องการน้ำมันในอนาคตจะมีการปรับตัวเพิ่มสูงขึ้นเรื่อยๆ บริษัทคาดว่าตัวเลขการเพิ่มขึ้นส่วนใหญ่มาจากกลุ่มประเทศกำลังพัฒนาต่างๆโดยเฉพาะประเทศจีนเนื่องจากเป็นกลุ่มประเทศที่ไม่ได้มีปัญหาเหมือนกับประเทศในกลุ่มยุโรปและอเมริกา เศรษฐกิจที่เพิ่มขึ้นในประเทศกลุ่มนี้ทำให้ความต้องการใช้ปริมาณน้ำมันในการผลิตสินค้าต่างๆเพิ่มสูงขึ้น 
กองทุนเปิดทหารไทย ออยล์ฟันด์ เป็นกองทุนที่ลงทุนในหลักทรัพย์ DBO เฉลี่ยในรอบบัญชีไม่น้อยกว่าร้อยละ 80 ของมูลค่าสินทรัพย์สุทธิของกองทุน ซึ่งเหมาะสมกับนักลงทุนที่ต้องการลงทุนในน้ำมัน และยอมรับความผันผวนจากการเปลี่ยนแปลงของราคาน้ำมันดิบได้
นายสมจินต์ กล่าวเสริมว่า บลจ. ทหารไทย ได้จัดทำโปรโมชั่นพิเศษสำหรับผู้ลงทุนที่สนใจกองทุนเปิดทหารไทย ออยล์ฟันด์ เพียงซื้อหน่วยลงทุนของกองทุนดังกล่าวตั้งแต่ 100,000 บาท ขึ้นไป ก็รับทันทีบัตรเติมน้ำมันบางจาก มูลค่า 500 บาท นอกจากนี้ยังมีโปรโมชั่นพิเศษอื่นๆ เพื่อสมนาคุณแก่ผู้ลงทุนของ บลจ. ทหารไทย ที่ร่วมลงทุนในงาน หรือใช้บริการวางแผนการลงทุนผ่านการตัดบัญชีอัตโนมัติ (Automatic Investment Plan: AIP) โดยสามารถรับของสมนาคุณพิเศษ อาทิ สมุดโน๊ต แก้วน้ำสุญญากาศ เก้าอี้ปิคนิค กระเป๋าเป้ ไฟฉายกันน้ำ และวิทยุอเนกประสงค์ ทั้งนี้เป็นไปตามเงื่อนไขที่ บลจ. ทหารไทย กำหนด
ผู้ที่สนใจลงทุนในกองทุนเปิด ทหารไทย ออยล์ฟันด์ หรือสนใจการลงทุนในกองทุนรวมอื่นๆ ภายใต้การจัดการของบริษัทฯ รวมถึงโปรมชั่นพิเศษภายในงาน Money expo 2010 สามารถสอบถามข้อมูลเพิ่มเติมได้ที่ ส่วนลูกค้าสัมพันธ์ บลจ.ทหารไทย โทร 1725 หรือผ่านช่องทางการขายของบริษัท ได้แก่ธนาคารทหารไทยทุกสาขาทั่วประเทศ ตัวแทนการสนับสนุนการขาย และบริการต่างๆของบริษัท อาทิ ระบบ FundLink Online ผ่าน Internet, ระบบโทรศัพท์อัตโนมัติ (FundLink IVR) หรือ FundLink ATM